**Répcelak Város Önkormányzata Képviselő-testületének 7/2024.(III.1.) önkormányzati rendelete**

**a helyi kitüntetések és elismerő címek adományozásáról**

Répcelak Város Önkormányzatának Képviselő-testülete a Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 24. § (9) bekezdésében kapott felhatalmazás alapján, az Alaptörvény 32. cikk (1) bekezdés a) és i) pontjában és a Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 22. § (1) bekezdésében meghatározott feladatkörében eljárva a következőket rendeli el:

**1. Általános rendelkezés**

**1. §**

(1) A Képviselő-testület által alapított helyi kitüntetés és elismerő cím a város egész lakosságának tiszteletét fejezi ki.

(2) A Képviselő-testület az (1) bekezdésben meghatározott szándékának megfelelően az alábbi elismeréseket alapítja:

*a)* „Répcelak Város Díszpolgára” helyi kitüntetés

*b)* „Répcelak Városért Díszoklevél” helyi kitüntetés

*c)* „Jó tanuló – jó sportoló” elismerő cím

*d)* „Az év sportolója” elismerő cím

*e)* „Az év sportembere” elismerő cím

**2. „Répcelak Város Díszpolgára”**

**2. §**

A helyi kitüntetés azon személyeknek adományozható, akik Répcelak város fejlődéséért a közélet, a gazdaság, a tudomány, a művészet, az oktatás, az egészségügy és a sport területén maradandót alkottak, illetve kimagasló eredményt értek el, gazdag életművükkel a város, az ország, a világ egyetemes érdekeit tiszteletre méltóan szolgálták.

**3. §**

A helyi kitüntetés az adományozást tanúsító - 4. §-ban leírt – díszes oklevélből, bronz plakettből, és tárgyjutalomból áll.

**4. §**

(1) „Répcelak Város Díszpolgára” oklevél tartalmazza:

*a)* az adományozott nevét, állampolgárságát,

*b)* az adományozás indokait,

*c)* az adományozó Képviselő-testületi határozat számát,

*d)* a polgármester aláírását,

*e)* a város címerét és díszpecsétjét.

(2) Külföldi állampolgárnak a helyi kitüntetés adományozása esetén a 4. § (1) bekezdésében említett oklevélhez a díszpolgárrá választott államának hivatalos nyelvén készült fordítást is mellékelni lehet.

(3) A plakett előlapján a város címere, az adományozó önkormányzat neve (Répcelak Város Önkormányzata), a hátoldalon pedig „Répcelak Város Díszpolgára” felirat szerepel, valamint a helyi kitüntetésben részesített neve és az adományozás évszáma olvasható.

**5. §**

(1) „Répcelak Város Díszpolgára” a város megbecsülését élvezi és ennek kapcsán:

*a)* neve bekerül „Répcelak Város Díszpolgárainak Névkönyve” díszes albumába,

*b)* a Képviselő-testület rendes és rendkívüli nyilvános ülésein tanácskozási joggal részt vehet,

*c)* az önkormányzat által rendezett hivatalos ünnepségekre meghívást nyer,

(2) „Répcelak Város Díszpolgára” jogosult ünnepélyes alkalommal e címet használni oly módon, hogy a helyi kitüntetés jelentősége és tekintélye ne szenvedjen csorbát.

**6. §**

A helyi kitüntetést érdemtelenné válás esetén a Képviselő-testület visszavonja, melynek rövid indoklását az előzményekhez csatolni kell. Politikai nézeteiért az érdemtelenné válás senkivel szemben nem állapítható meg.

**3. „Répcelak Városért Díszoklevél”**

**7. §**

(1) A „Répcelak Városért Díszoklevél” azoknak adományozható, akik a település fejlesztése érdekében több éven át kiemelkedő munkát végeztek.

(2) Helyi kitüntetésben részesíthető:

*a)* magánszemély, valamint

*b)* egyéb szervezet, közösség.

(3) „Répcelak Városért Díszoklevél” tartalmazza:

*a)* az adományozott nevét, állampolgárságát

*b)* az adományozás indokait,

*c)* az adományozó Képviselő-testületi határozat számát,

*d)* a polgármester aláírását,

*e)* a város címerét és díszpecsétjét.

**4. Kiemelkedő sportteljesítmény elismerése**

**8. §**

(1) Elismerő cím adományozásával erkölcsi megbecsülésben lehet részesíteni a „Jó tanuló – jó sportoló” és „Az év sportolója” vagy „Az év sportembere” elismerésre jogosultak eredményeit. „Az év sportolója” és „Az év sportembere” elismerő címek közül évenként csak az egyik kerülhet átadásra.

(2) Kiemelkedő sportteljesítményt nyújt az, aki az előző évben a répcelaki sport és a település hírnevét öregbítő eredményt ért el.

**5. Javaslattétel, elbírálás és az adományozás rendje**

**9. §**

„Répcelak Város Díszpolgára” és a „Répcelak Városért Díszoklevél” helyi kitüntetés adományozására a

*a)* polgármester,

*b)* önkormányzati képviselő,

*c)* a városban működő költségvetési szervek vezetői,

*d)* társadalmi és civil szervezet,

*e)* egyházi szervezet javaslatot tehet.

**10. §**

„Répcelak Város Díszpolgára” esetében a javaslattétel legkésőbbi időpontja a kitüntetés évében január 20. „Répcelak Városért Díszoklevél” adományozása esetén a javaslat az év során bármikor benyújtható.

**11. §**

(1) A Képviselő-testület döntését az Ügyrendi Bizottság készíti elő, a beérkezett javaslatokat megvizsgálja és a „Répcelak Város Díszpolgára”, valamint a „Répcelak Városért Díszoklevél” odaítélésére vonatkozó javaslatot a Képviselő-testület elé terjeszti.

(2) „Répcelak Város Díszpolgára” helyi kitüntetést egy évben csak egy személynek lehet odaítélni, de kivételesen, indokolt esetben a Képviselő-testület egyhangú döntésével egy naptári éven belül legfeljebb két személynek is adományozható.

(3) A „Répcelak Városért Díszoklevél” évente maximum három személynek, illetve szervezetnek adományozható.

(4) A helyi kitüntetések odaítéléséről a Képviselő-testület dönt, legalább a javaslattételi határidőt követő 30 napon belül.

(5) A „Répcelak Város Díszpolgára” adományozására a március 15-i rendezvény keretében kerül sor.

(6) „Répcelak Városért Díszoklevél” adományozására az (5) bekezdésben foglaltakon túl, a nemzeti ünnepeken, továbbá ünnepi Képviselő-testületi ülés keretében kerül sor.

**12. §**

(1) A Képviselő-testület által alapított helyi kitüntetés adományozásával elhunyt személy is megtisztelhető (a továbbiakban: posztumusz kitüntetés). Posztumusz kitüntetésre az elhunyt személy elhunytát követő egy éven belül terjeszthető fel. A posztumusz kitüntetés jelen rendeletben meghatározott számon felül is kiadható.

(2) Posztumusz kitüntetést az elhunyt túlélő házastársának vagy gyermekeinek kell átadni. Ha az elhunytnak nincs túlélő házastársa vagy gyermeke, legközelebbi élő hozzátartozói vehetik át a kitüntetést.

**13. §**

A helyi kitüntetéshez tárgyjutalom jár, melynek összegét a Képviselő-testület a döntéssel egy időben állapítja meg.

**14. §**

(1) A kiemelkedő sportteljesítmény elismerő címre vonatkozó javaslatokat a Humánpolitikai Bizottsághoz kell írásban benyújtani „Jó tanuló – jó sportoló” személyére minden évben május 20-ig, „Az év sportolója” vagy „Az év sportembere” személyére minden évben január 20-ig. A kiemelkedő sportteljesítmény elismerő címről évente egy alkalommal a Képviselő-testület a Humánpolitikai Bizottság javaslata alapján dönt. A „Jó tanuló – jó sportoló” elismerő cím a tanévzáró ünnepség keretében, míg „Az év sportolója” és „Az év sportembere” elismerő cím (oklevél és ajándék) a március 15-i ünnepség keretében kerül átadásra.

(2) A 8. § (2) bekezdésben foglalt kiemelkedő sportteljesítményre vonatkozó javaslatokat a Humánpolitikai Bizottsághoz minden év január 20. napjáig kell benyújtani. A kiemelkedő sportteljesítmény megállapításáról évente egy alkalommal a Képviselő-testület a Humánpolitikai Bizottság javaslata alapján dönt. A kiemelkedő sportteljesítményt elérők köszöntése oklevél és ajándék átadásával a március 15-i ünnepség keretében történik.

**6. Nyilvántartások**

**15. §**

(1) A helyi kitüntetések adományozásáról a (2) és (4) bekezdés szerinti nyilvántartást kell vezetni.

(2) „Répcelak Város Díszpolgára” kitüntetés adományozásáról „Répcelak Város Díszpolgárainak Névkönyve” elnevezésű könyvet kell vezetni, melyben fel kell tüntetni:

*a)* a díszpolgári cím adományozásának időpontját,

*b)* a vonatkozó Képviselő-testületi határozat számát,

*c)* a díszpolgári címet kapott személy rövid életrajzát,

*d)* a címre feljogosító tevékenységét, érdemei leírását.

(3) „Répcelak Város Díszpolgára” fényképes önéletrajza a Városháza épületében kialakított emlékfalon kerül kihelyezésre.

(4) „Répcelak Városért Díszoklevél”-ről a nyilvántartást úgy kell vezetni, hogy az naprakészen tartalmazza:

*a)* a kitüntetésben részesített adatait (név, szervezet),

*b)* a kitüntetést javasló megnevezését,

*c)* a kitüntetésre vonatkozó Képviselő-testületi határozat számát,

*d)* a kitüntetés átadásának időpontját,

*e)* a kitüntetés mellé átadott tárgyjutalom összegét,

*f)* a kitüntetés adományozásának okát.

(5) A helyi kitüntetésben és elismerő címben részesülők neve a városi honlapon és a Répcelaki hírmondóban megjelenítésre kerül.

**7. Záró rendelkezések**

**16. §**

Hatályát veszti a helyi kitüntetésekről és címek adományozásáról szóló 11/2007. (VI. 22.) önkormányzati rendelet.

**17. §**

Ez a rendelet 2024. március 11-én lép hatályba.

Répcelak, 2024. február 29.

Szabó József dr. Kiss Julianna

polgármester jegyző

Záradék: A rendelet kihirdetve: Répcelak, 2024. március 1-én.

dr. Kiss Julianna sk.

jegyző